הפועל ראשון לציון (כדוריד)

שמאל|ממוזער|200px|סמל הקבוצה לציון 50 שנים להיסוודות המועדון
**הפועל ראשון לציון** היא קבוצת כדוריד מליגת העל הישראלית, שנוסדה ב-1968, והיא הקבוצה המעוטרת ביותר בכדוריד הישראלי ונחשבת לאחת הקבוצות הבכירות כיום. החל מעונת 2016/2017 הקבוצה משחקת באולם הספורט נחלת יהודה, אולם הספורט של חטיבת הביניים והתיכון "מקיף יב'" המוכר גם כביה"ס "המעיין" בשכונת נחלת יהודה שבראשון לציון, שתכולתו כ-600 מקומות.

לקבוצה יש שלוש קבוצות משנה המשחקות בליגה השנייה ובליגה השלישית בכדוריד.

## היסטוריה
הקבוצה שיחקה בליגה הלאומית ובליגה הארצית בשנות ה-70, וב-1979 עלתה לליגה הלאומית (אז הליגה הבכירה) שבה היא משחקת מאז. בשנות ה-80 של המאה ה-20 היא הצליחה להתברג בצמרת הליגה באופן קבוע וביססה את מעמדה בליגה העליונה, כשבעונת 1987/1988 זכתה באליפות הראשונה בהיסטוריה שלה. באותה עונה זכו בדאבל גם קבוצות הנוער, הנערים והילדים של הקבוצה. עונה אחת לאחר מכן (1988/1989) היא זכתה לראשונה בגביע המדינה. הקבוצה הצליחה לזכות בדאבל ראשון בתולדותיה בעונת 1989/1990, ובדאבל שני עונה לאחר מכן. הקבוצה הגיעה לשיאה בשנות ה-90 וה-2000 כאשר בין 1993 ל-2001 זכתה הקבוצה ב-9 אליפויות רצופות, שנרשמו כהישג שיא ישראלי לאליפויות רצופות, בין 1988 ל-1999 זכתה הקבוצה ב-11 גביעים רצופים, שנרשמו כהישג שיא ישראלי לגביעים רצופי ובין 1993 ל-1999, הפועל השלימה שבע זכיות רצופות בדאבל, שנרשמו גם הן כהישג שיא ישראלי לדאבלים רצופים.

השחקן הבולט בקבוצה בסוף שנות ה-90 היה עידן מימון, ולאחר עזיבתו לליגת המשנה בגרמניה התקשתה הקבוצה למלא את מקומו, כשאיבדה את האליפות לאס"א ת"א. לאחר חזרתו של מימון הצליחה הקבוצה לזכות באליפויות בעונות: 2002/2003 ו-2003/2004, כאשר יריבתה העירונית, מכבי ראשון לציון זכתה בשני גביעים. בין 2004 ל-2007 הקבוצה לא הצליחה לזכות בתארים, עד שבעונת 2007/2008 היא הצליחה לשוב אל הפודיום ולזכות באליפות לאחר סדרת גמר מול יריבתה העירונית, מכבי. בעונת 2011/2012 היא עלתה לשלב הגמר לאחר ניצחון על מכבי ראשון לציון ברבע הגמר ואס"א ת"א בחצי הגמר, כשבגמר ניצחה הפועל ראשון לציון את מכבי תל אביב בתוצאה 24–28 וזכתה בגביע המדינה בכדוריד בפעם ה-13. באותה העונה, העפילה הקבוצה לגמר ליגת העל ושיחקה נגד מכבי ראשון לציון, אולם במשחק החמישי הפסידה 25–22 ובנוסף הפסידה את האליפות. בעונת 2012/2013 זכתה הקבוצה באליפות ה-16 שלה. את עונת 2014/2015 הקבוצה סיימה עם גביע ואליפות, כשהשלימה דאבל לאחר 14 שנה. בעונת 2015/2016 זכתה הקבוצה בגביע המדינה. באותוה העונה עידן מימון פרש מכדוריד והחל לאמן את הקבוצה. בעונת 2016/2017 סיימה הקבוצה עונה ללא תואר, הדחה מוקדמת בחצי גמר הפלייאוף והפסד בגמר הגביע. בעונת 2017/2018 זכתה הקבוצה בגביע ובאליפות והשלימה את הדאבל ה-12 בהיסטוריה שלה. בעונת 2024/2025 זכתה הקבוצה באליפות לאחר שבע שנים ללא תואר.

## טורנירים אירופיים
הקבוצה שיחקה גם בטורנירים האירופיים השונים, וב-1998 הצליחה להעפיל לראשונה לליגת האלופות לאחר שהדיחה במוקדמות את אלופת צרפת איברי פריז. בשלב הבתים היא התמודדה עם בראגה (פורטוגל), וירום (דנמרק) וברצלונה שהייתה סגנית אלופת אירופה המכהנת. ראשון גברה על וירום פעמיים, ניצחה בבית את בראגה והפסידה לה בחוץ, והפסידה פעמיים לברצלונה.

בעונת 1999/2000 היא חזרה להופיע בליגת האלופות לאחר היעדרות של שנה ולאחר שהדיחה בשלב המוקדמות את אלופת פורטוגל, פורטו. היא סיימה את שלב הבתים במאזן של ארבעה ניצחונות ושני הפסדים, וכתוצאה מכך העפילה לרבע הגמר מהמקום השני בבית. בשלב רבע הגמר, הצליחה הקבוצה להפתיע את קיל החזקה מגרמניה בתוצאה 24–26, אך במשחק הגומלין בגרמניה הפסידה לה בתוצאה 26–22 ובעקבות זאת הודחה. במשחקי הדירוג הבאים היא דורגה במקום החמישי.

בשנת 2001 לא הצליחה הקבוצה להעפיל לליגת האלופות, והודחה גם במוקדמות גביע EHF המקביל לליגה האירופית בכדורגל. בשנת 2002 היא שיחקה שוב בליגת האלופות, אך הפעם הפסידה בכל ששת המשחקים. מאז לא הצליחה הקבוצה להעפיל בחזרה לליגת האלופות.

## מחלקת הנוער ובית הספר לכדוריד
מחלקת הנוער של המועדון מורכבת מ-11 קבוצות בגילאי כיתות ז' עד י"ב, שבהן 200 שחקנים. קבוצות הגיל השונות מרבות לזכות באליפויות ובגביעים.

קבוצות מחלקת הנוער של הפועל ראשון לציון מתאמנות ומשחקות באולם הספורט נחלת יהודה והיכל מרדכי רוזנשטיין (הידוע בשם אולם ספורט נאות אשלים) ומה-2 בספטמבר 2025 גם באולם הספורט רועים על שם רועי פלח ז"ל.

בעונת המשחקים 2013/2014 קבוצת הנוער בהדרכת סער פרנקל זכתה באליפות המדינה לנוער בליגת נוער עילית ללא שחקן מכיתה י"ג (שחקני נבחרת שקיבלו ספורטאי מצטיין) והיו לקבוצה הצעירה בליגה. בעונת המשחקים 2021/2022 קבוצת הנוער עילית בהדרכת אסף סיטון זכתה באליפות המדינה לנוער, בליגת נוער עילית ללא הפסדים עם תוצאת תיקו אחת ובגביע המדינה לנוער עילית ועונה לאחר מכן, קבוצת הנוער עילית בהדרכת אמיתי דיין זכתה באליפות המדינה לנוער, בליגת נוער עילית ללא הפסדים וללא תוצאות תיקו ובגביע המדינה לנוער עילית.

הקבוצה מפעילה בית ספר לכדוריד המיועד לילדים בכיתות א' עד ו'. בית הספר כולל 22 קבוצות עם 500 ילדים המתאמנים בשמונה בתי ספר ומרכזים קהילתיים בראשון לציון. גם קבוצות אלה מצליחות לזכות בתארים השונים.

קבוצות מחלקת הנוער ובית הספר לכדוריד פועלות (מלבד אולם רוזנשטיין) בבתי הספר עמית עמל, טביב, ניצנים, נאות שקמה ובן-גוריון. הן פועלות גם בשכונות קריית ראשון, נאות כרמים, נווה דקלים, קריית חתני פרס נובל וקריית גנים.

את קבוצות בית הספר לכדוריד של הקבוצה, מאמנים חברי הנהלה כמו ניר יעיש ורן עפרון, אך בחלק נכבד מהקבוצות מאמנים גם שחקני הקבוצה.

## אולם הבית
אולם הבית של הקבוצה ששימש אותה מ-2001 עד 2016 היה היכל מרדכי רוזנשטיין, ששימש גם כאולם הספורט של חטיבת הביניים ותיכון מקיף ט' בשכונת נאות אשלים שבמערב העיר. האולם קרוי על שמו של מרדכי רוזנשטיין שהקים את הקבוצה ב-1968 והיה למאמנה הראשון. האולם הוקם בשנת 2001, ובו נערכו משחקי הבית של קבוצת הבוגרים ושל קבוצות המשנה שלה, בנוסף לאימונים הסדירים גם של מחלקת הנוער. באולם יש 400 מקומות ישיבה.

קודם לכן שיחקה הקבוצה במגרש הבלטות (1968–1978), בו אירחה את משחקיה הראשונים בליגות הנמוכות, בית הפועל (1979–1986) שנמצא במרכז העיר, והיכל גן נחום (1987–2000) בו שיחקה בכל שנות ההצלחה הישראלית והאירופאית.

כמסורת מאז שנת 2005, בכל עונה הקבוצה עורכת את אימון הפתיחה בהיכל גן נחום, בשל שיפוצים בפרקט בהיכל מרדכי רוזנשטיין.

בתחילת עונת 2014/15, הודיעה הקבוצה כי תעבור לקראת חודש ינואר לאולם הספורט נחלת יהודה החדש אשר נבנה בשכונת נחלת יהודה ונקרא על שם ספי ריבלין. הקבוצה עברה לאולם זה בעונת 2016/2017. באולם החדש כ-600 מקומות ישיבה והוא חלק ממתנ"ס מקומי ולצידו גם הוקמה בריכת שחייה חצי אולימפית ואמפיפארק קטן ל-800 צופים. מרכז הספורט משמש גם את בתי הספר הסמוכים "המעיין" (מקיף יב') ו"בן-גוריון". בניית הקומפלקס כולו עלתה כ-48 מיליון שקלים.

## תארים
* **[[ליגת העל בכדוריד|אליפויות]] (19):**
: 1987/1988, 1989/1990, 1990/1991, 1992/1993, 1993/1994, 1994/1995, 1995/1996, 1996/1997, 1997/1998, 1998/1999, 1999/2000, 2000/2001, 2002/2003, 2003/2004, 2007/2008, 2012/2013, 2014/2015, 2017/2018, 2024/2025

* **[[גביע המדינה בכדוריד|גביע המדינה]]:**
****זכייה (16)**: 1988/1989, 1989/1990, 1990/1991, 1991/1992, 1992/1993, 1993/1994, 1994/1995, 1995/1996, 1996/1997, 1997/1998, 1998/1999, 2000/2001, 2011/2012, 2014/2015, 2015/2016, 2017/2018
**סגנית (9): 1986/1987, 1987/1988, 2001/2002, 2004/2005, 2005/2006, 2009/2010, 2010/2011, 2012/2013, 2016/2017

* **[[דאבל (ספורט)|דאבל]] (12):**
: 1989/1990, 1990/1991, 1992/1993, 1993/1994, 1994/1995, 1995/1996, 1996/1997, 1997/1998, 1998/1999, 2000/2001, 2014/2015, 2017/2018

## סגל הקבוצה לעונת 2025/2026
;מעודכן ל-6 במרץ 2026

### צוות מקצועי
***מאמן ראשי:** אסף סיטון
***מנהל:** שחר פלח, עופר טלית-מכר

## לקריאה נוספת
* ספר: **הפועל ראשון לציון כדוריד** - 40 שנות פעילות והשגים (מוטי רוזנבלום). **אפריל 2008**.

## קישורים חיצוניים

* 

*
ראשון לציון
ראשון לציון